Projekts

LATVIJAS REPUBLIKAS MINISTRU KABINETS

2015.gada \_\_\_.\_\_\_\_\_\_ Noteikumi Nr.

Rīgā (prot. Nr. \_\_\_\_\_\_\_ .§)

**Noteikumi par kārtību kādā nosaka, aprēķina un uzskaita katra dzīvojamās mājas īpašnieka maksājamo daļu par dzīvojamās mājas uzturēšanai nepieciešamajiem pakalpojumiem.**

Izdoti saskaņā ar Dzīvojamo māju pārvaldīšanas likuma 17.2 panta ceturto daļu

**1.Vispārīgie jautājumi**

1. Noteikumi nosaka kārtību, kādā tiek noteikta, aprēķināta un uzskaitīta katra dzīvojamās mājas īpašnieka maksājamā daļa (turpmāk – maksājamā daļa) par dzīvojamās mājas uzturēšanai nepieciešamajiem pakalpojumiem.
2. Dzīvojamās mājas īpašnieki līgumā par dzīvojamās mājas uzturēšanai nepieciešamo pakalpojumu nodrošināšanu noteiktajā termiņā un kārtībā katru mēnesi nolasa dzīvoklī, nedzīvojamā telpā vai mākslinieka darbnīcā uzstādīto skaitītāja rādījumu un nodod tos personai, kura aprēķina maksājamo daļu maksājamās daļas noteikšanai.
3. Personai, kura aprēķina maksājamo daļu ir tiesības pārbaudīt dzīvoklī, nedzīvojamā telpā vai mākslinieka darbnīcā uzstādīto skaitītāju rādījumus, darbību un plombu tehnisko stāvokli.

2. Maksājamās daļas noteikšana ūdensapgādes un kanalizācijas pakalpojumu nodrošināšanu, sadzīves atkritumu izvešanu.

1. Maksājamās daļas noteikšanai par sadzīves atkritumu izvešanu, kā arī asenizāciju dzīvojamās mājas īpašnieki var izmantot šādus aprēķinu kritērijus:
	1. atbilstoši dzīvojamās mājā esošo dzīvokļu, mākslinieka darbnīcu un nedzīvojamo telpu skaitam;
	2. atbilstoši katram dzīvojamās mājas īpašniekam piederošās domājamās daļas apmēram;
	3. atbilstoši dzīvoklī dzīvojošo personu skaitam. Dzīvojamās mājas īpašnieks par nedzīvojamā telpā vai mākslinieka darbnīcā radīto sadzīves atkritumu izvešanu slēdz atsevišķu līgumu ar pakalpojuma sniedzēju, vai arī vienojas ar dzīvojamās mājas īpašniekiem par maksājamās daļas apmēru.
	4. atbilstoši dzīvoklī deklarēto personu skaitam. Dzīvojamās mājas īpašnieks par nedzīvojamā telpā vai mākslinieka darbnīcā radīto sadzīves atkritumu izvešanu slēdz atsevišķu līgumu ar pakalpojuma sniedzēju, vai arī vienojas ar dzīvojamās mājas īpašniekiem par maksājamās daļas apmēru.
2. Ja dzīvojamās mājas īpašnieki lemj par maksājamās daļas noteikšanu par sadzīves atkritumu izvešanu, kā arī asenizāciju atbilstoši dzīvoklī dzīvojošo personu skaitam, lēmumā:
	1. norāda katrā dzīvoklī dzīvojošo personu skaitu;
	2. var norādīt kārtību, kādā fiksējamas dzīvoklī dzīvojošo personu skaita izmaiņas.
3. Dzīvojamās mājas īpašniekiem kopējo piegādātā ūdens daudzuma nosaka vadoties no dzīvojamās mājas ūdens uzskaites mezglā (kas izvietots uz ūdensvada ievada ēkā, vai līdz ūdensvada ievadam ēkā) uzstādītā komercuzskaites mēraparāta rādījuma. Maksājamo daļu par piegādāto ūdeni Dzīvojamās mājas īpašnieki var noteikt:
	1. izmantojot skaitītājus dzīvokļos, nedzīvojamās telpās un mākslinieka darbnīcās, kas atbilst normatīvajos aktos par mērījumu vienotību noteiktajām prasībām (turpmāk – izmantojot ūdens patēriņa skaitītājus).
	2. neizmantojot ūdens patēriņa skaitītājus dzīvokļos, nedzīvojamās telpās un mākslinieka darbnīcās (turpmāk – bez ūdens patēriņa skaitītāju izmantošanas).
4. Bez ūdens patēriņa skaitītāju izmantošanas maksājamo daļu par ūdeni var noteikt:
	1. atbilstoši dzīvokļu, nedzīvojamo telpu un mākslinieka darbnīcu skaitam;
	2. atbilstoši dzīvojamās mājas īpašniekam piederošo domājamo daļu apmēram.
5. Izmantojot ūdens patēriņa skaitītājus maksājamo daļu par piegādāto ūdeni nosaka atbilstoši dzīvoklī, nedzīvojamā telpā vai mākslinieka darbnīcā uzstādītā skaitītāja rādījumam, kā arī ievērojot šo noteikumu 9. un 11.punktā noteikto.
6. Ja veidojas starpība starp dzīvojamās mājas ūdens uzskaites mezglā uzstādīto komercuzskaites mēraparāta rādījumu un dzīvokļos, nedzīvojamās telpās un mākslinieka darbnīcās ar ūdens patēriņa skaitītājiem noteikto ūdens patēriņu, ieskaitot arī avārijās un remontā nopludināto ūdens daudzumu (turpmāk – ūdens patēriņa starpība), veic ūdens patēriņa pārrēķinu.
7. Dzīvojamās mājas īpašnieki var vienoties par ūdens patēriņa starpības segšanu:
	1. atbilstoši dzīvojamās mājā esošo dzīvokļu, mākslinieka darbnīcu un nedzīvojamo telpu skaitam;
	2. proporcionāli dzīvoklī, nedzīvojamā telpā vai mākslinieka darbnīcā uzstādītā skaitītāja rādījumam;
	3. atbilstoši dzīvojamās mājas īpašniekam piederošās domājamās daļas apmēram;
8. Šo noteikumu 9.punktā minēto ūdens patēriņa starpības sadales kārtību nepiemēro, bet ūdens patēriņa starpību sadala atbilstoši dzīvokļu, nedzīvojamo telpu un mākslinieka darbnīcus skaitam starp šādiem dzīvojamās mājas īpašniekiem (ja tādi ir dzīvojamā mājā):
	1. kuri nav iesnieguši informāciju par ūdens skaitītāja rādījumu dzīvojamās mājas īpašnieku noteiktajos termiņos, bet ne mazāk kā vismaz trīs mēnešus pēc kārtas;
	2. kuru dzīvokļos, nedzīvojamās telpās vai mākslinieka darbnīcās ūdens patēriņa skaitītāji nav uzstādīti;
	3. kuri atkārtoti nav ļāvuši veikt dzīvoklī, nedzīvojamā telpā vai mākslinieka darbnīcā uzstādīto ūdens patēriņa skaitītāju pārbaudi, ja par šādas pārbaudes veikšanu rakstiski ir paziņots dzīvojamās mājas īpašnieku noteiktā termiņā, kas nav īsāks par vienu nedēļu, nosūtot paziņojumu uz dzīvokli, kurā plānota skaitītāju pārbaude;
	4. kuru dzīvokļos, nedzīvojamās telpās vai mākslinieka darbnīcās esošo ūdens patēriņa skaitītāju pārbaudē konstatēts, ka ūdens patēriņa skaitītāji ir bojāti, tie nav noplombēti, to plombējums ir bojāts vai tie nav verificēti triju mēnešu laikā pēc verificēšanas termiņa beigām.
9. Ja prombūtnes dēļ dzīvokli, nedzīvojamo telpu vai mākslinieka darbnīcu neizmanto neviena persona un dzīvojamās mājas īpašnieks nevar iesniegt informāciju par ūdens skaitītāja rādījumu, nevar veikt ūdens patēriņa skaitītāja verificēšanu vai nodrošināt iespēju veikt attiecīgajā dzīvoklī, mākslinieka darbnīcā vai nedzīvojamā telpā uzstādīto ūdens patēriņa skaitītāju pārbaudi, dzīvojamās mājas īpašnieks par to iepriekš informē personu, kura aprēķina maksājamo daļu.
10. Ja dzīvojamās mājas īpašnieks nav iesniedzis informāciju par ūdens skaitītāja rādījumu vai šo noteikumu 12.punktā minētajā kārtībā nav informējis par prombūtni, persona, kura aprēķina maksājamo daļu aprēķina ūdens patēriņu dzīvojamās mājas īpašniekam, ņemot vērā konkrētā dzīvokļa, nedzīvojamās telpas vai mākslienieka darbnīcas vidējo ūdens patēriņu par pēdējiem trim mēnešiem, bet ne ilgāk kā trīs mēnešus pēc kārtas.
11. Pārvaldnieks, ja viņam ar dzīvojamo māju pārvaldīšanas līgumu ir uzdots veikt dzīvojamās mājas uzturēšanu, divu mēnešu laikā noskaidro ūdens patēriņa starpības rašanās iemeslus, rakstiski informē dzīvojamās mājas īpašniekus par nepieciešamajiem pasākumiem ūdens patēriņa starpības samazināšanai un kopā ar dzīvojamās mājas īpašniekiem izvērtē iespēju tos īstenot, ja ūdens patēriņa sadales aprēķinā trīs mēnešus pēc kārtas veidojas ūdens patēriņa starpība, kas lielāka par 20 % un, ja ir saņemts attiecīgs dzīvojamās mājas īpašnieka iesniegums.
12. Maksājamo daļu par lietus ūdens kanalizāciju var noteikt:
	1. atbilstoši dzīvokļu, nedzīvojamo telpu un mākslinieka darbnīcu skaitam.
	2. atbilstoši dzīvojamās mājas īpašniekam piederošās domājamās daļas apmēram.
13. Maksājamo daļu par sadzīves kanalizāciju nosaka proporcionāli patērētā ūdens daudzumam.

**3. Maksājamās daļas noteikšana par siltumenerģiju vai dabasgāzi**

1. Nosakot maksājamo daļu par siltumenerģiju vai dabasgāzi (turpmāk – siltumenerģija), dzīvojamās mājas īpašnieki var:
	1. vienoties par dzīvojamai mājai piegādātās siltumenerģijas, kuras apjoms tiek noteikts ar dzīvojamās mājas ievadā uzstādītu siltumenerģijas skaitītāju, kopējo izmaksu sadalīšanu atbilstoši dzīvokļa, nedzīvojamās telpu vai mākslinieka darbnīcas iekštelpu platībai saskaņā ar šo noteikumu 1.pielikumu.
	2. ņemt vērā dzīvojamās mājas apkures un karstā ūdens apgādes sistēmas tehniskās iespējas nodrošināt šo noteikumu 18.punktā noteiktos siltumenerģijas patēriņa veidus, kā arī šo noteikumu 20.punktā noteiktās siltumenerģijas patēriņa uzskaites (sadales) iespējas.
2. Siltumenerģijas patēriņa veidi ir:
	1. Siltumenerģija, kas patērēta apkurei, karstā ūdens nodrošināšanai un karstā ūdens cirkulācijas nodrošināšanai;
	2. Siltumenerģija, kas patērēta apkurei un karstā ūdens nodrošinašanai;
	3. Siltumenerģija, kas patērēta apkurei.
3. Dzīvojamai mājai piegādāto siltumenerģijas daudzumu nosaka, izmantojot dzīvojamās mājas ievadā uzstādīto siltumenerģijas skaitītāju. Nosakot maksājamo daļu, ņem vērā šādas siltumenerģijas uzskaites (sadales) iespējas:
	1. siltumenerģijas skaitītāju dzīvojamās mājas ievadā;
	2. siltumenerģijas skaitītāju dzīvojamās mājas ievadā un skaitītāju dzīvojamās mājas apkurei patērētās siltumenerģijas uzskaitei, kas atbilst normatīvajos aktos par mērījumu vienotību noteiktajām prasībām (turpmāk - skaitītājs dzīvojamās mājas apkurei patērētās siltumenerģijas uzskaitei);
	3. siltumenerģijas skaitītāju dzīvojamās mājas ievadā un siltuma maksas sadalītājus dzīvokļos, nedzīvojamās telpās vai mākslinieka darbnīcās. Dzīvojamās mājas apkures sistēmai un siltuma maksas sadalītājiem, to uzstādīšanai, lietošanai, siltuma izmaksu sadales aprēķināšanai un pārbaudei jāatbilst prasībām, kas noteiktas standartā LVS EN 834:2013 "Siltumenerģijas patēriņa noteicēji dzīvokļa apsildes radiatoriem. Ierīces ar elektroenerģijas avotu prasībām" (turpmāk - siltuma maksas sadalītāji);
	4. siltumenerģijas skaitītāju dzīvojamās mājas ievadā un siltumenerģijas skaitītājus dzīvokļos, nedzīvojamās telpās vai mākslinieka darbnīcās, kas atbilst normatīvajos aktos par mērījumu vienotību noteiktajām prasībām (turpmāk - siltumenerģijas skaitītāji dzīvokļos, nedzīvojamās telpās vai mākslinieka darbnīcās)
4. Ja dzīvojamās mājas apkures un karstā ūdens apgādes sistēmas tehniskās iespējas nodrošina siltumenerģijas patēriņu apkurei, karstā ūdens nodrošināšanai un karstā ūdens cirkulācijas nodrošināšanai un:
	1. siltumenerģijas skaitītājs ir uzstādīts tikai dzīvojamās mājas ievadā – dzīvojamās mājas īpašnieki var izvēlēties 2.pielikumā, 3.pielikumā vai 4.pielikumā minēto metodiku;
	2. siltumenerģijas skaitītājs ir uzstādīts dzīvojamās mājas ievadā un ir uzstādīts siltumenerģijas skaitītājs dzīvojamās mājas apkurei patērētās siltumenerģijas uzskaitei – dzīvojamās mājas īpašnieki var izvēlēties 5.pielikumā, 6.pielikumā vai 7.pielikumā minēto metodiku;
	3. siltumenerģijas skaitītājs ir uzstādīts dzīvojamās mājas ievadā un ir uzstādīti siltuma maksas sadalītāji dzīvokļos, nedzīvojamās telpās un mākslinieka darbnīcās – dzīvojamās mājas īpašnieki var izvēlēties 8.pielikumā, 9.pielikumā vai 10.pielikumā minēto metodiku;
	4. siltumenerģijas skaitītājs ir uzstādīts dzīvojamās mājas ievadā un ir uzstādīti skaitītāji dzīvokļos, nedzīvojamās telpās un mākslinieka darbnīcās – dzīvojamās mājas īpašnieki var izvēlēties 11.pielikumā, 12.pielikumā vai 13.pielikumā minēto metodiku;
5. Ja dzīvojamās mājas apkures un karstā ūdens apgādes sistēmas tehniskās iespējas nodrošina siltumenerģijas patēriņu apkurei un karstā ūdens nodrošinašānai, un:
	1. siltumenerģijas skaitītājs ir uzstādīts tikai dzīvojamās mājas ievadā – dzīvojamās mājas īpašnieki izmanto 14.pielikumā minēto metodiku;
	2. siltumenerģijas skaitītājs ir uzstādīts dzīvojamās mājas ievadā un ir uzstādīts siltumenerģijas skaitītājs dzīvojamās mājas apkurei patērētās siltumenerģijas uzskaitei – dzīvojamās mājas īpašnieki izmanto 15.pielikumā minēto metodiku;
	3. siltumenerģijas skaitītājs ir uzstādīts dzīvojamās mājas ievadā un ir uzstādīti siltuma maksas sadalītāji dzīvokļos, nedzīvojamās telpās un mākslinieka darbnīcās – dzīvojamās mājas īpašnieki izmanto 16.pielikumā minēto metodiku;
	4. siltumenerģijas skaitītājs ir uzstādīts dzīvojamās mājas ievadā un ir uzstādīti skaitītāji dzīvokļos, nedzīvojamās telpās un mākslinieka darbnīcās – dzīvojamās mājas īpašnieki izmanto 17.pielikumā minēto metodiku;
6. Ja dzīvojamās mājas apkures un karstā ūdens apgādes sistēmas tehniskās iespējas nodrošina siltumenerģijas patēriņu apkurei un:
	1. siltumenerģijas skaitītājs ir uzstādīts tikai dzīvojamās mājas ievadā – dzīvojamās mājas īpašnieki izmanto 18.pielikumā minēto metodiku;
	2. siltumenerģijas skaitītājs ir uzstādīts dzīvojamās mājas ievadā un ir uzstādīti siltuma maksas sadalītāji dzīvokļos, nedzīvojamās telpās un mākslinieka darbnīcās – dzīvojamās mājas īpašnieki izmanto 19.pielikumā minēto metodiku;
	3. siltumenerģijas skaitītājs ir uzstādīts dzīvojamās mājas ievadā un ir uzstādīti skaitītāji dzīvokļos, nedzīvojamās telpās un mākslinieka darbnīcās – dzīvojamās mājas īpašnieki izmanto 20.pielikumā minēto metodiku.

Ministru prezidente L.Straujuma

Ekonomikas ministre D.Reizniece-Ozola

Iesniedzējs:

Ekonomikas ministre D.Reizniece-Ozola

Vīza: Valsts sekretārs R.Beinarovičs

#### 27.07.2015. 14:48

### 1541

I.Oša, 67013031;

ilze.osa@em.gov.lv

M.Auders, 67013078;

martins.auders@em.gov.lv

E.Garkājis, 67013084,

edgars.garkajis@em.gov.lv